En række kirker i Nordjylland har været udsat for tyveri. Ifølge TV2 Nords oplysninger drejer det sig om Kollerup Kirke, Koldmose Kirke, Tranum Kirke og Farsø Kirke. Det er primært dyre designerstole, der er stjålet fra kirkerne. Flest er der stjålet i Kollerup Kirke. Her er 41 designerstole blevet taget sammen med værktøj og en buskrydder. Oven i hatten er der blevet ødelagt døre og vinduer - alt sammen løber det op i ødelæggelser og tyveri for omtrent 250.000 kroner. - Det er første gang, vi har oplevet, at tyve har været helt inde i kirken og stjæle. Så det er nogen, der ved, at stolene står der. Men de står jo selvfølgelig i de fleste kirker, siger kirkeværge i Kollerup Kirke, Flemming Jakobsen. Kulturarv bag lås og slå I Kollerup Kirke har de normalt haft låst døren udenfor åbningstid, men de har aldrig haft alarm på. - Det skal vi have nu. Folk bliver mere og mere ligeglade med, hvor de stjæler. Jeg synes bare, det er en skam, at kirker skal låses. Her i turistsæsonen vil folk jo gerne ind og se kirken. Og nu kan det nemt blive sådan, at folk ikke kan gå ind og ikke kan komme ind på toilettet, siger Flemming Jakobsen og fortsætter: – Så det kan ske, vi må låse for det kulturarv, folk gerne vil se i ferien, fordi vi er bange for, at folk løber med sagerne. I Koldmose Kirke er graver Hanne Lambertsen den, der har opdaget tyveriet. - Det er da ret utrygt. Man kan ikke lade være med at tænke på, om de mon lægger mærke til, om jeg er der eller ej. Jeg synes, det er så utrygt, at de har gennemrodet vores ting, fortæller hun. Hele kontoret er nemlig blevet endevendt, og døren derind er blevet ødelagt. - De ødelægger jo for mere, end de tager. Det er skide træls for at sige det på godt jysk, siger Hanne Lambertsen. Påvirker lokalområdet TV2 Nord har været i kontakt med en række kirker i forbindelse med artiklen, og hos en af de nærtliggende kirker, nemlig Brovst kirke, har de mange tyverier i nærområet fået en betydning. - Vi er begyndt at låse kirken af på grund af tyverierne i de andre kirker, fortæller sognepræst Jesper Boel Nielsen.

Opsummering:
I fire kirker i det nordjyske er der blevet stjålet designerstole for flere tusinde kroner. Det får kirkernes menigheder til at overveje at låse kirker af og anskaffe overvågning.